V Ý Z V A
na predloženie žiadostí o poskytnutie dotácie Ministerstva školstva, vedy, výskumu a športu Slovenskej republiky na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične                                                                     na rok 2018

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že vyčlenilo dotácie na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične na rok 2018.
1. Základný cieľ
Zlepšiť kvalitu a funkčnosť telocviční a zvýšiť počet učebných priestorov – telocviční určených na výchovno-vzdelávací proces v oblasti telesnej a športovej výchovy  formou 
-	dostavby telocvične,
-	rekonštrukcie telocvične alebo 
-	výstavby novej telocvične.
Pod rekonštrukciou telocvične sa rozumejú podľa tejto výzvy len náklady na
-	rekonštrukciu cvičebného priestoru vrátane náraďovne,
-	rekonštrukciu elektroinštalácie vrátane osvetlenia cvičebného priestoru (hracej plochy),
-	rekonštrukciu strechy (zmena vzhľadu strechy, zmena tepelnoizolačných vlastností),
-	rekonštrukciu ústredného kúrenia a vykurovacích telies s cieľom zvýšiť teplotu v miestnosti,
-	rekonštrukciu sociálneho zariadenia, zdravotechniky a inžinierskych sietí,
Z dotácie na projekt je možné hradiť aj náklady na projektovú činnosť.

2. Okruh oprávnených žiadateľov
Dotáciu je možné poskytnúť oprávneným žiadateľom, ktorými sú  obce, vyššie územné celky, štátom uznané cirkvi a náboženské spoločnosti na Slovensku, ktoré sú zriaďovateľmi:
a)	základnej školy so všetkými ročníkmi alebo
b)	strednej školy s počtom žiakov nad 150,
a ktoré pred vyhlásením výzvy počas piatich rokov nečerpali na objekt, ktorý je predmetom žiadosti, finančné prostriedky na ten istý účel od ministerstva (vrátane havárií) aj od iného subjektu verejnej správy alebo nezískali finančnú podporu z programov ŠF a KF v programovom období 2007-2013, z programov EŠIF v programovom období 2014-2020, z finančného mechanizmu EHP, z Nórskeho finančného mechanizmu, z prostriedkov Európskej únie a neboli prijímateľmi finančných prostriedkov v rámci rozvojového projektu zameraného na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične za  rok  2016 alebo 2017.  Žiadosť predkladá oprávnený žiadateľ v štruktúre podľa vzoru zverejnenom na webovom sídle ministerstva (www.minedu.sk). 
Konečný termín na predloženie žiadostí podľa zverejnených požiadaviek je 15. mája 2018 do 14.00 h (rozhoduje dátum na pečiatke v podateľni ministerstva).
3. Výberové kritériá a ich váha
Ministerstvo poskytne žiadateľovi dotácie na kapitálové výdavky na dostavbu, rekonštrukciu alebo výstavbu novej telocvične podľa týchto kritérií:
Kritérium	Váha v % do	
Efektívnosť použitia dotácie z hľadiska počtu žiakov školy, efektívneho počtu tried a ich naplnenosti v zmysle školského zákona	40 % 	

Efektívnosť využitia telocvične v  čase mimo vyučovania žiakmi školy
	20 %	
Výška spoluúčasti (najmenej 10% z požadovanej dotácie)	15 % 	
Územná pôsobnosť využitia objektu telocvične (napr. viacerými školami, obcami, športovými klubmi a podobne)	15 % 	
Využiteľnosť telocvične na organizovanie okresných a krajských kôl súťaží žiakov v oblasti športu 	10 % 	

Podporené budú iba žiadosti, ktoré v hodnotení dosiahnu minimálne 80 % (resp. 80 b).
Dotáciu nemožno použiť na
a)	úhradu záväzkov z predchádzajúcich rozpočtových rokov,
b)	refundáciu výdavkov uhradených v predchádzajúcich rozpočtových rokoch,
c)	dary, občerstvenie, pohonné hmoty,
d)	na splácanie úverov, pôžičiek a úrokov z prijatých úverov a pôžičiek,
e)	na mzdy, platy, služobné príjmy a ostatné osobné vyrovnania; odmeny; poistné a príspevok do poisťovní; 

Dotáciu nemožno poskytnúť žiadateľovi, ak 
a)	nemá vysporiadané finančné vzťahy so štátnym rozpočtom, 
b)	v predchádzajúcich troch rokoch porušil zákaz nelegálnej práce a nelegálneho zamestnávania podľa osobitného predpisu (zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov),
c)	má evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie,
d)	nespĺňa podmienky oprávneného žiadateľa v zmysle bodu 2.

4. Výška dotácie určenej na zverejnenú výzvu je
9 000 000 € na kapitálové výdavky.
5. Výška dotácie pridelenej na jeden projekt 
Maximálna výška dotácie poskytnutej ministerstvom pre jeden projekt je 150 000 € na kapitálové výdavky. Minimálna výška dotácie poskytnutej ministerstvom pre jeden projekt je 15 000 € na kapitálové výdavky. Výberová komisia má právo výšku požadovanej dotácie upraviť vzhľadom na objem finančných prostriedkov vyčlenených na tento účel.
6. Výška spoluúčasti žiadateľa na uskutočňovanie aktivity
Výška spoluúčasti žiadateľa na kapitálové výdavky: najmenej 10% z poskytnutej dotácie ministerstvom.
7. Predkladanie žiadostí a časový harmonogram vyhodnocovania žiadosti
Žiadateľ vyplní formuláre „Žiadosť“ a „Rozpis rozpočtu“. Žiadosť aj tabuľku „Rozpis rozpočtu“, (vypracovanej podľa priloženého stavebného položkovitého rozpočtu) vytlačí, podpíše a opečiatkuje (aj žiadosť, aj tabuľku) a spolu s prílohami ju najneskôr do       do 15. mája 2018 do 14.00 h doručí na adresu:
      Ministerstvo  školstva
      vedy, výskumu  a športu SR 
sekcia regionálneho školstva
Stromová 1
813 30 Bratislava 
s označením na obálke: „Telocvičňa – výzva na rok 2018“. 
Žiadosť spolu s tabuľkou „Rozpis rozpočtu“, vyplnenú podľa vzoru, je potrebné poslať aj elektronicky, vo formáte PDF, na adresu: telocvicne2018@minedu.sk  
Formulár žiadosti je k dispozícii na webovom sídle ministerstva, v časti „Dotácie MŠVVaŠ SR v oblasti regionálneho školstva“ (http://www.minedu.sk/dotacie-msvvas-sr-v-oblasti-regionalneho-skolstva/).
Pri predložení žiadosti rozhoduje dátum na pečiatke v podateľni ministerstva. Žiadosti doručené pred zverejnením tejto výzvy ministerstvo nebude akceptovať. 
Komisia nebude posudzovať žiadosti
-	doručené po stanovenom termíne alebo
-	neobsahujúce všetky povinné údaje uvedené vo vzore žiadosti zverejnenej na webovom sídle ministerstva. 
Každý žiadateľ predkladá len jednu žiadosť. Žiadateľ, ktorý plánuje dostavbu, rekonštrukciu alebo výstavbu novej telocvične pri viacerých školách, uvedie podklady v žiadosti osobitne za každú školu. 
Výber žiadateľov, ktorým bude poskytnutá dotácia ministerstvom, vykoná komisia na výber, posúdenie a hodnotenie žiadostí o poskytnutie dotácie Ministerstva školstva, vedy, výskumu a športu Slovenskej republiky na dostavbu, rekonštrukciu alebo výstavbu novej telocvične na rok 2018 (ďalej len „komisia“). 
Komisiu vymenúva minister školstva, vedy, výskumu a športu Slovenskej republiky (ďalej len „minister“). Podrobnosti o úlohách, členstve a zložení komisie, zasadnutiach komisie a hodnotení žiadostí o poskytnutie dotácie upravuje štatút komisie.
Na základe rozhodnutia o poskytnutí dotácie uzatvorí ministerstvo so žiadateľom, ktorému je schválená dotácia, písomnú zmluvu o poskytnutí dotácie. 
Poznámka: Kontaktné osoby a e-mail na konzultácie vo veci predkladania žiadostí: 
     Mgr. Dagmar Černická, +421 2 59374 271 (otázky na rozpočet a financie)
     Ing. Mgr. Marianna Onderková, +421 2 59374 267 (otázky na rozpočet a financie)
     Mgr. Ján Hanuška, +421 2 59374 438 (ostatné otázky)
     e-mail: telocvicne2018@minedu.sk  

8. Požadované údaje a náležitosti žiadosti o poskytnutie dotácie 
Identifikačné údaje o žiadateľovi
1.	názov a právna forma žiadateľa,
2.	adresa sídla,
3.	identifikačné číslo,
4.	daňové identifikačné číslo,
5.	meno, priezvisko a akademický titul štatutárneho orgánu,
6.	kraj.

Žiadosť ďalej obsahuje
1.	účel poskytnutia dotácie na projekt,
2.	charakteristika spôsobu realizácie stavby, na ktorú sa žiada dotácia,
3.	finančné zabezpečenie použitia dotácie v zmysle Metodického usmernenia Ministerstva financií Slovenskej republiky č. MF/010175/2004-42 zo dňa 8. decembra 2004 v znení neskorších predpisov (tabuľka „Rozpis rozpočtu“), 
4.	prehlásenie, že žiadateľ nedostal finančné prostriedky na ten istý účel od ministerstva (vrátane havárií), ani od iného subjektu verejnej správy, že nezískal finančnú podporu z programov ŠF a KF v programovom období 2007-2013, z programov EŠIF v programovom období 2014-2020, z finančného mechanizmu EHP, z Nórskeho finančného mechanizmu, z prostriedkov Európskej únie a nebol prijímateľom finančných prostriedkov v rámci rozvojového projektu zameraného na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične za  rok  2016 alebo 2017,  
5.	prehlásenie, že žiadateľ nepožaduje dotáciu na ten istý účel  od iného subjektu verejnej správy,
6.	e-mailovú adresu a telefonický kontakt na osobu, ktorá žiadosť spracovala (nie na agentúru),
7.	povinné prílohy ku každej individuálnej žiadosti (body 1-12).

9. Posúdenie a vyhodnotenie žiadostí
Posúdenie a vyhodnotenie žiadostí o poskytnutie dotácie na projekt vykoná komisia. Na základe návrhu komisie o poskytnutí dotácie na projekt ministerstvo schváli žiadateľovi rozpočet.
V prípade, ak ministerstvo rozhodne o inej výške dotácie na projekt, ako bola požadovaná v žiadosti, žiadateľ podľa pokynov ministerstva prepracuje a predloží podrobný rozpočet na využitie dotácie v písomnej aj v elektronickej forme.
10. Spôsob odstraňovania formálnych nedostatkov žiadosti
Ak žiadateľ neuvedie vo svojej žiadosti požadované údaje alebo nepredloží požadované dokumenty v príslušnej forme, ministerstvo ho e-mailovou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva na doplnenie požadovaných údajov alebo predloženie chýbajúcich dokumentov žiadateľovi. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.

11.  Podmienky na použitie a zúčtovanie dotácie
Podmienkou pre prijatie poskytnutej dotácie  je samostatné číslo bankového účtu (vo formáte IBAN) prijímateľa na vedenie prostriedkov poskytovaných zo štátneho rozpočtu. 
Termín zúčtovania poskytnutej dotácie na kapitálové výdavky je do 31. decembra 2020.
Žiadateľ, ktorý nedodrží termín zúčtovania dotácie a neuvedie budovu telocvične do prevádzky najneskôr do 31. decembra 2020, je povinný vrátiť dotáciu poskytnutú ministerstvom do 31. januára 2021.
Žiadateľ, ktorému bude pridelená dotácia, nemôže žiadať ministerstvo v priebehu nasledujúcich piatich rokov pre tú istú školu ďalšie finančné prostriedky na ten istý účel.
Pri zúčtovaní je potrebné predložiť všetky účtovné doklady v zmysle schváleného rozpočtu. Presuny medzi jednotlivými položkami rozpočtu nie sú možné.
Ministerstvo do 30 dní od rozhodnutia o žiadostiach zverejní na svojom webovom sídle údaje podľa § 6c ods. 15 zákona č. 597/2003 Z. z. o financovaní základných škôl, stredných škôl a školských zariadení.
Porušenie podmienok použitia poskytnutej dotácie bude kvalifikované ako porušenie rozpočtovej disciplíny a sankcionované podľa zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
Ministerstvo má právo vykonať kontrolu použitia dotácie na projekt priamo na mieste. Kontrolu môžu vykonať členovia komisie alebo iné osoby na základe poverenia ministra školstva na podnet predsedu komisie.

Bratislava   28. marca 2018

                                                                                    JUDr. Mgr. Martina Lubyová, PhD.
                                                                              ministerka školstva, vedy, výskumu a športu 
                                                                                           Slovenskej republiky